Line Barfod (EL), 2006-12-08:
Det er jo en helt speciel situation, at man har udvalgt en lille gruppe af den danske befolkning og siger: Hvis de får en mindre indkomststigning, end de havde regnet med, giver vi dem en skattelettelse, så vi er sikre på, at de ikke kommer til at miste noget som helst.
Jeg synes også, det er højst besynderligt, at Dansk Folkeparti, som ellers har sagt, at de går ind for velfærd i stedet for skattelettelser og ikke ville være med til nogen skattelettelser, alligevel støtter dette forslag.
Jeg håber, at der kommer en ordfører fra Dansk Folkeparti på talerstolen og forklarer, hvordan det kan være, at Dansk Folkeparti har tænkt sig at stemme det her forslag igennem, især nu, hvor det er kommet frem, at det ikke engang er, fordi støtten til landmændene falder, men bare fordi den stiger mindre end det, de havde forventet den ville stige, at de skal have en skattelettelse.
Det kunne også være interessant at høre, om det så også skal udstrækkes til at gælde andre grupper i det her samfund, sådan at hvis ens indkomst stiger mindre, end man havde forventet, skal man have en skattelettelse.
Så skal der godt nok gives mange skattelettelser.
Det kunne være interessant at høre, om det, at man politisk beslutter, at nogle grupper skal have mindre, end de havde forventet, også betyder, at man giver dem skattelettelser.
Når Dansk Folkeparti eksempelvis er gået med i efterlønsforliget, som betyder, at nogle mennesker vil få efterløn senere, end de har forventet, vil Dansk Folkeparti så også komme med et forslag om, at disse mennesker skal have en skattelettelse som kompensation for den efterløn, de ikke får?
Dansk Folkeparti er med til at sikre et kontanthjælpsloft.
Hvad angår alle de mennesker, der får mindre i kontanthjælp, end de havde regnet med at få, hvis de blev syge eller kom ud for en arbejdsulykke, vil Dansk Folkeparti så også stemme for, at disse mennesker skal have en skattelettelse, så de bliver kompenseret for den indtægt, de forventede at få?
Det kunne være rart at høre.
Det er meget, meget svært at forstå, hvorfor regeringen og Dansk Folkeparti har udvalgt sig, at lige præcis den lille gruppe godsejere og store landmænd i dette land ikke må have nogen som helst nedgang i deres indkomst, for det er jo kommet frem i dag, at det ikke er det, vi taler om, nej, de må ikke have en mindre stigning i deres indkomst, end de forventede, mens man åbenbart godt kan tillade sig politisk at gå ind og ændre alle andre gruppers vilkår i dette land, uden at det skal udløse kompensation i form af skattelettelser.
Og man kan godt tillade sig at gå ind og skære så hårdt i nogle familiers indkomst, at de ikke engang har råd til at holde jul her om få uger.
Jeg kan simpelt hen ikke se sammenhængen, og jeg mangler stadig en begrundelse for, hvorfor regeringen og Dansk Folkeparti har udvalgt sig lige præcis godsejerne til at være dem, der ikke må have nogen nedgang i deres forventede stigning i indkomst.
Det harmonerer ikke helt med det billede, som man normalt forsøger at tegne fra Dansk Folkepartis side, af, hvad det er for en politik, man fører.
Derfor kunne det være rart at få et svar på hvorfor og på, om det også vil blive udvidet til at gælde andre grupper, eller om det kun lige præcis drejer sig om godsejerne.